শামসুজ্জামান খান: আহমদ শরিফ সাহেবকে যখন মুরতাদ ঘোষণা করা হলো, তখন এমন একটা ব্যাপার দাঁড়াল, যারা স্যারের সঙ্গে নিয়মিত তার বাড়িতে যেতেন, বা তিনি যখন মাঠে হাঁটতেন, তখনো তার সঙ্গে অনেকে আড্ডা দিতেন। কিন্তু মুরতাদ ঘোষণার পর একটা লোকও এগিয়ে এল না। আমি আর বাংলা একাডেমিতে নুরুর ইসলাম বাঙালি বলে একজন ছিল, এই দুইজনই তার পক্ষে দাঁড়ালাম। এবং আমি ওই লেখাটা লিখেছিলাম। আমিও অবশ্য স্বনামে বেশি লিখতে পারিনি। কারণ, আমার বিরুদ্ধেও তখন অনেক ক্ষোভ। তবে আমি এটাকে আসল বিপ্লব বলি, ইসলামের ব্যাপারে এবং বাঙালির অধিকারের ব্যাপারে আহমদ শরিফের চাচা আব্দুল করিম সাহিত্যবিশারদ যা করেছেন বা মনিরুজ্জামান ইসলামাবাদী যা করেছেন বা আহমদ শরিফ যা করেছেন– অন্য কোনো মুসলমান তা করতে পারেনি। এবং একালে কোনো মৌলবির পাঠযোগ্য কোনো লেখাই আমরা পাই না। অথচ আগে মাদরাসা শিক্ষার মধ্য থেকে বা ধর্মীয় শিক্ষার মধ্য থেকে বেরিয়ে আসাদের কাছ থেকে অনেক বই-পুস্তক পেয়েছি। মাওলানা আযাদ, তিনি তার প্রমাণ দিয়েছেন ইসলাম থেকেই।